钦定古今图书集成/方舆汇编/职方典/第1436卷 > 《藤江诸胜》前人
## 钦定古今图书集成/方舆汇编/职方典/第1436卷 > 《藤江诸胜》前人

峡口涨晴岚，秀色渥如赭。天寒山鸟啼，月白林猿下。
仙人读书台，石磴哀湍泻。

二

断崖如削铁，开辟自太古。江风西北来，班班湿秋雨。
扁舟晚经过，中流欲掀舞。

三

《东山夜》鸿濛，夜色白如昼。明月斗牛间，江动金波溜。
步归松径深，青露湿衣袖。

四

泊舟沧海滨，天气喜高旷；化剑已成龙，桃花涌春浪。
刻舟是何人，怀古重惆怅。

五

《海日照珠宫》，隐见蛟龙窟。神人或经行，风雨助飘忽。
石台晨可登，秋气正萧索。

六

江流岛屿孤。亭亭耸高髻。螺堆晚雾浓。翠滑春云细。
徘徊顾清影。澄江去无际。

七

秋高霜降馀，滩浅石齿齿。渔郎吹笛来，野鸭斜飞起。
山头两石人，并坐如笑指。